khistorydata/jeongjo-sjw-relations huggingface dataset:
정조 5년
行都承旨嚴璹藥院進。行左承旨金文淳坐。行右承旨李敬養坐直。左副承旨徐有防坐直。右副承旨李在學坐。同副承旨金尙集坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
奉謨堂展拜罷後。奎章閣政院玉堂藥房口傳問安。答曰。知道。
정조 5년
大司憲金文淳未肅拜。執義兪彦鏶。掌令李鼎揆。持平鄭喆祚在外。掌令一員。持平一員未差。今日以監察茶時之意。敢啓。傳曰。知道。
정조 5년
傳于李在學曰。右承旨。左副承旨入侍。
정조 5년
以洪忠監司李崇祜綾州牧敗船拯米分給事狀啓。傳于金文淳曰。拯米太之不卽准數鉤出。由於自初推諉之致。誠有不勤董飭之責。卿則推考。該守令必以兼官之故。不能盡心而然。拿問處之。未拯穀物之色變味惡。業已料之矣。方農役民。與勒給白徵。俱係弊瘼。數昨與湖南伯有旨。欲爲同宣。卽令撤拯。而猶未知事情之如何。原傳敎姑不頒布矣。狀辭果如此。法文有所據。卿其卽爲撤拯。已拯穀物之腐爛不堪區別。姑勿分俵。報該曹或該廳。以爲從長區處之地。復若以此種種援例。則竝與劣米分俵之法。而將至掃如矣。狀請之監司。難免重勘。一體知悉事。回諭。
정조 5년
以平安監司金華鎭成川博川江東等邑民家漂失頹壓事狀啓。傳于徐有防曰。結搆奠接之方。撫摩優恤之政。一依日前傳敎辭意。枚擧登關。另加嚴飭。邑宰俾無一夫一婦之失所。恤典亦勿待回下擧行。其在一視之澤。不可異同。元恤典外。加給會付穀後。仍令守宰慰諭民人事。自備局星火分付本道伯處。
정조 5년
以全羅監司朴祐源綾州牧稅米敗船拯米事狀啓。傳于徐有防曰。朝於錦伯狀啓。亦有回諭者。調發農民。許多日廢務鉤拯。非但可悶。到今雖或盡數鉤出。味與色之俱變不堪食。必與舒川形止無異。特爲撤拯。以除民弊。不勤鉤拯之守令邊將。在所當勘。而此則猶有參恕之端。姑不處分。大抵船穀故敗。自有其律。豈爲經用而然也。誠以粒米皆出小民故耳。國無法則已。如今年臭載之奸情狼藉。而不覈首犯。如律正法。法將何所施。卿其以此意知悉。嚴加窮詰。無或如前泛忽。待輸款具格狀聞事。回諭。
정조 5년
徐有防。以奎章閣言啓曰。依下敎。御定唐宋八子百選監印堂郞員役工匠。別單書入之意。敢啓。傳曰。知道。
정조 5년
又以弘文館言啓曰。修撰趙城鎭。旣有只推之命。卽爲牌招察任。何如。傳曰。允。
정조 5년
以修撰趙城鎭牌不進罷職傳旨。傳于徐有防曰。只推。
정조 5년
徐有防。以吏曹言啓曰。新除授軍資正黃昇源。除拜後過限未肅拜。依例改差。何如。傳曰。此館職乎。銓郞乎。以違逋爲事。此亦國綱所在。此草記勿施。使之卽刻肅謝。如復遲滯。令該府。拿問處之。
정조 5년
李在學。以義禁府言啓曰。時囚罪人黃泰彦杖一百收贖。告身盡行追奪。徒三年定配事。照律公事判付內。功減一等事。啓下矣。黃泰彦功減一等。杖九十收贖。告身盡行追奪。江原道金化縣生昌驛。徒二年半定配。以議啓內辭意。具罪目依例發遣府書吏。押送配所。何如。傳曰。允。
정조 5년
又以義禁府言啓曰。公山前營將洪兩輔拿囚之意。敢啓。傳曰。知道。
정조 5년
徐有防。以義禁府言啓曰。高原前郡守權尙鎭拿囚之意。敢啓。傳曰。知道。
정조 5년
禁府啓目。泰安前郡守李胤馥原情云云。問目內辭緣。泛稱遲晩。刑推得情。何如。判付啓。除刑推議處爲良如敎。又啓目。海南前縣監金敍九原情云云。以傳旨及道啓內辭意。嚴加推問是白乎。則一味漫漶。泛稱遲晩。所當請刑是白乎矣。曾經侍從勿爲請刑。旣有先朝受敎。議處何如啓。答曰。不但濫載。不但晩裝。又不但種種冒禁。此等邑宰。尋常處之。來頭豈可戢他頑吏乎。然供辭或與査啓中諸囚之招。有相左處是隱。則勒令經勘。殊非愼讞獄之意。令道臣將此供更爲査問。具格登聞後稟處爲良如敎。
정조 5년
副校理李鼎運疏曰。伏以。臣草茅一賤品耳。學習不過功令。才望最居人下。而遭逢聖明。蒙被異渥。庇燾之剪拂之。不啻若慈母之於迷子。恩山德海。糜粉難酬。前後揚歷。罔非踰濫。而獻替則風裁素乏。論思則經術全昧。擿埴面墻之狀。淵鑑亦已俯燭矣。臣每一登筵。愧汗浹背。惟是感激洪造。依近耿光。晝宵奔走。殫竭筋力。卽臣報效之第一義也。臣豈敢復有希望。仰瀆崇嚴。而抑臣至切至苦之情。有不容自阻於孝理之下者。臣年尙幼。臣母見背。兄弟三人。仰父如母。臣父出入顧復。飼哺敎督。恩斯勤斯。備經艱苦。臣父之於臣。嚴父而慈母耳。比年以來。老病寢加。憂患之所交攻。飢寒之所偏惱。平居凜綴。殆同篤老之人。而粥飮不能以時。刀圭不能如意。臣每出自禁扃。歸視病父。麤糲敗葛。貧窶猶昔。臣於此。飮泣廻遑。無以爲心。身有十年之榮。親無一日之養者。正爲臣今日道也。曾不如閭巷小人。手足拮据。孝養厥父母。顧臣情私。誠亦窮且慼矣。臣抱玆至情。欲陳趑趄。已踰年矣。今則新錄已完。群彦林立。如臣一介。不足有無於淸朝。短章呼籲。悉暴衷悃。伏乞聖慈。曲賜矜悶。特令選部。畀臣一小邑。得遂便養之願焉。噫。爲忠爲孝。公私雖殊。事君事親。長短有日。臣暗誦此語。益不覺感淚之被面也。臣無任屛營祈祝之至。答曰。省疏具悉。疏辭下該曹稟處。
정조 5년
辛丑六月十三日卯時。上詣英花堂。奎章閣進書親臨入侍時。行都承旨嚴璹。行左承旨金文淳。行右承旨李敬養。左副承旨徐有防。右副承旨李在學。同副承旨金尙集。假注書趙興鎭趙衍德。編修官張顯慶。記事官文采五。以次入就涵仁亭庭。先行四拜禮訖。退出。上具翼善冠袞龍袍。乘輿出賓陽門。詣明政殿月臺。樂作。由靑陽門詣春塘臺。通禮跪請降輿。上降輿卽座。原任提學徐命膺。二提學兪彦鎬。原任直提學鄭民始徐浩修。一直提學沈念祖。二直提學鄭志儉。檢校直閣金宇鎭。原任待敎徐龍輔鄭東浚。入就拜位。引儀唱四拜禮。命膺等行拜禮訖。以次進伏。命進書安寶。安寶官承命進前。上曰。日熱如此。只印初卷一帙。可也。安寶訖。命安寶官先退。上謂兵曹判書李性源曰。各取才連爲設行乎。性源曰。只試將軍椎而別取才。以西北武士之尙不上來。姑未設行矣。上曰。何當上來云耶。性源曰。今月內當畢到云矣。上曰。吏判之病。何如。有防曰。姑未向差云矣。上曰。吏曹不設貶座。以開都政。或有前例乎。性源曰。姑未的知。而升降坐然後可以開政矣。上曰。都政何當設行耶。性源曰。待吏曹病差。可以爲之矣。進書訖。命書傳敎曰。監印堂上原任直提學徐浩修熟馬一匹面給。直提學沈念祖中鹿皮一令賜給。郞廳檢書官李德懋。校書校理成大中。寫字官安福臣各兒馬一匹賜給。員役工匠等。令該曹分等。參酌考例。施賞後草記。又命書榻敎曰。諸承旨越捧蕩滌。又命書傳敎曰。發遣吏郞。明日受香所諸執事淸齋與否。摘奸以來。上詣奉謨堂奉安訖。上乘輿。樂作。由春塘臺出靑陽門。入明政門。命禁軍別將徐有大進前。下敎曰。兩闕入直禁軍。久致勞苦。當試別取才。預習武技事。分付。有大曰。今十八日陳賀時。入直禁軍當爲進參。而昌德宮入直禁軍。何以爲之乎。上曰。昌德宮入直禁軍。勿參。可也。命退。上入賓陽門。諸臣口傳問安訖。以次退出。
정조 5년
辛丑六月十三日酉時。上御涵仁亭。承旨。檢校直閣入侍時。檢校直閣金宇鎭。右承旨李敬養。左副承旨徐有防。假注書趙興鎭。編修官張顯慶。記事官文采五。以次進伏。上曰。何承旨爲推考房耶。敬養曰。左承旨金文淳也。上曰。禁府徒流案。當出給該房。依昨年李亨元在院時凡例爲之事。分付。日前諸承旨越捧竝蕩滌事。亦爲分付。可也。上曰。今日日氣蒸熱雖甚。而頗有風氣矣。有防曰。然矣。上曰。今年穡事。雖曰間有水災。而諸道中不被水害處。則可期大登云矣。宇鎭曰。兩西之地。大體田多畓小。故一遇水災。則荒歉立辦云矣。有防曰。聞湖沿消息。則全州以南。水害偏甚。而全州以北。可期豊登云矣。宇鎭曰。俄者奎章之寶。使曺允亨書之。出給於戶曹。使之卽速造入矣。上曰。芸閣無五禮儀續五禮儀經國大典續大典板。故不得印出云。外方諸道有板處。印出四五件上送之意。行關知委。可也。上命顯慶曰。全羅道褒貶啓本入來與否。問于政院知入。顯慶承命出。回奏曰。昨日已入來云矣。上曰。藥房提調若坐直。入侍事。分付。賤臣承命出。與民始偕入進伏。上曰。近來厭進之症。一向無減。甚可悶矣。卿其詳問於吳道炯。淸暑調胃之劑。自今日煎入。好矣。民始曰。今年潦炎。挽近所罕。故閭巷間亦多此症矣。上曰。今番儀註善成。予甚爲喜。每當知此之時。該曹無一定之規。故輒致眩於擧行。寧不嘅然乎。自今以往。則似無此弊矣。民始曰。今方收集各司儀注。將欲斟量損益。以爲釐正之計矣。上曰。藥院事。何如耶。民始曰。臣之待罪本院屬耳。院中事姑未得詳知。而但最悶者卽人蔘事也。莫重御用蔘之見在無多。雖未知弊源之緣何。而其爲慨然則甚矣。臣方欲一次釐正矣。民始曰。闕內各司。今月則還接于昌德宮本所事。下敎。故以二十日還接之意。草記蒙允。而開月不遠。其前遷移。亦不無掣礙之端。姑爲仍留。待開月更定日子。還接本所。何如。上曰。依爲之。出擧條命書榻敎曰。加減六君子湯。自今日一貼式連爲煎入。上曰。奉謨堂制度草創。其在觀瞻。實欠尊敬之義。卿其相度便宜。繚築曲墻。以爲重事面尊觀瞻之地。而閣內則造置架子。奉安御書。好矣。民始曰。架子則當及今造成。而築墻之役。稍待日後擧行。何如。上曰。然則土役姑待日後。而架子則從近精造。以爲奉安。宜矣。上曰。發遺吏郞。祭官諸執事。淸齋與否。摘奸以來事。分付。命退。諸臣以次退出。
정조 5년
行都承旨嚴璹藥院進。行左承旨金文淳坐直。行右承旨李敬養坐。左副承旨徐有防坐。右副承旨李在學坐直。同副承旨金尙集坐。注書二員未差。假注書趙興鎭仕直趙衍德藥院直。事變假注書姜彙鈺仕進。
정조 5년
傳于李在學曰。右副承旨入侍。
정조 5년
徐有防啓曰。今十八日惠慶宮誕辰親臨陳賀時。致詞當爲製進。藝文提學金熤。待明朝牌招。何如。傳曰。允。
정조 5년
傳于徐有防曰。左承旨左副承旨分詣受香所。奉審摘奸以來。
정조 5년
李在學啓曰。御營大將李昌運。以東廟獻官。今方受香出去。所佩命召及左邊捕盜大將命召大將牌傳令牌。來請還納。何以爲之。敢稟。傳曰。仍佩往來。
정조 5년
又啓曰。御營大將李昌運仍佩往來事。命下矣。將兵之任。不可無一刻摠察之人。兼帶左邊捕盜大將。在前如此之時。有他邊大將兼察之例。今番則。何以爲之。敢稟。傳曰。御將則都提調摠察。捕將則右大將兼察。
정조 5년
金尙集啓曰。左邊捕盜大將。以右大將兼察事。命下矣。右邊捕盜大將李敬懋。卽爲牌招聽傳敎。何如。傳曰。允。
정조 5년
又以奎章閣言啓曰。檢校直閣金宇鎭有身病。勢難入直。以檢書官代直之意。敢啓。傳曰。知道。
정조 5년
徐有防。以弘文館言啓曰。修撰趙城鎭。旣自只推之命。卽爲牌招察任。何如。傳曰。允。
정조 5년
金尙集。以戶曹言啓曰。傳敎據今此奎章閣進書時員役工匠等賞格。參考前例。分等磨鍊題給。別單書入之意。敢啓。傳曰。知道。
정조 5년
又以義禁府言啓曰。舒川兼任韓山郡守朴宗珪拿問處之事。傳旨啓下矣。朴宗珪時在任所云。依例發遣府羅將拿來。何如。傳曰。待待命拿囚。
정조 5년
吏曹判書洪樂性疏曰。伏以。臣猥以無似。叨承匪據。區區必辭之義。非止一二。敢於受命之初。妄恃曲庇之恩。筵奏疏陳。悉暴血懇。而辭未達意。誠未格上。責勵已極嚴重。開諭又復諄懇。殆同慈父之詔迷子。臣於是。仰感隆眷。俯怵義分。身非已有。意切圖報。惟恐國體之或損。遑恤私義之未伸。遂乃冒昧承膺。不敢復事祈免。有政輒赴。今已數月矣。一心自矢。惟在生死向前。而不幸疾病闖發。症情沈篤。蓋自乙未以後。始得寒熱之祟。七年五發。動輒濱危。源委旣深。便成貞疾。近因積瘁之餘。不免如期而至。加以溽暑無前。衰氣難敵。本症之外。又添血痢。凜凜危惡之狀。雖不敢煩陳。而顧此床笫昏綴之氣。萬無旬月蠢動之勢。故屢承政命。輒致違逋。伏枕惶隕。如添一病。向於陳懇之疏。伏承俟少間察任之批。愛之欲生。恩出常格。臣尤感結銘鏤。得以便意調治。數日之間。寒熱雖幸少減。而至於登溷之症。反加於前。寢食至於全廢。眞元益覺落下。此際伏奉傳敎。有賤疾如或可强。則考績及期擧行之命。曲體之仁旣摯。董飭之意且嚴。臣於沈頓昏涔之中。豈不思力疾强策。仰體明命。而目下貶期。只餘三兩日。則以此病狀。雖欲擔曳赴公。趁期擧行。斷無期望。考課自有常期。而緣臣狗馬之疾。將致遷就。其爲虧國體而乖公格。當如何哉。病裏惶阨。罔知攸措。玆敢倩搆短章。冒陳疾痛之號。伏乞聖慈。念績法之不容愆期。察臣疾之末由自力。亟降威罰。治臣前後慢命之罪。以警具僚。以延殘喘。不勝萬幸。臣無任屛營祈懇之至。答曰。省疏具悉。卿其勿辭。斯速開坐。
정조 5년
辛丑六月十四日辰時。上御涵仁亭。右副承旨入侍時。右副承李在學。假注書趙興鎭。編修官張顯慶。記事官文采五。以次進伏。上曰。吳泰賢不爲付職之由。承旨其問之否。在學曰。聞房直之言。則以爲家有犯染事。不得赴闕。故尙不付職云矣。上曰。吳泰賢來待於闕外乎。賤臣曰。姑未來待矣。上曰。斯速催促。使之入來而問入。可也。賤臣承命出。回奏曰。問於泰賢。則以爲。身遭重制。無異一室之內。而尙未經窆。故未葬前出入闕中。萬萬惶悚。不得付職云矣。上曰。果如是則俄下傳敎。置之。可也。上曰。奉審承旨入侍。賤臣承命出。與金文淳偕入進伏。上曰。奉審無頉乎。文淳曰。臣敬奉聖敎。馳詣景慕宮。奉審宮內無頉。摘奸諸執事無頉。祭物亦精潔矣。上命在學書傳敎曰。判書批下開拆在明。本曹貶坐所係。尤非他曹之比。且觀疏辭。可知其向差。雖或扶病赴衙。與行政有異。似不甚難。以此意申飭如可强之。吏曹殿最當日磨勘。上曰。實官之不爲薦者幾人耶。知入。賤臣承命出書入。以十六日儒生殿講。取稟。命書傳敎曰。停。命退。諸臣以次退出
정조 5년
辛丑六月十四日巳時。上御涵仁亭。奉審承旨入侍時。左副承旨徐有防。假注書趙興鎭。編修官張顯慶。記事官文采五。以次進伏。上曰。諸處奉審無頉乎。有防曰。臣敬奉聖敎。馳詣宗廟及東南廟奉審則俱無頉矣。上曰。吏曹貶坐。其爲之否。有防曰。今日則吏判病勢未快。不得開坐。而從前吏曹褒貶。則雖於十五日後。亦多爲之云矣。上曰。下位翰林。雖已修史。而右位未修史之前。則銓曹不得付職云。前例有之否。有防曰。臣未及知之矣。上曰。詳問館規。可也。命退。承史以次退出。
정조 5년
行都承旨嚴璹藥院直。行左承旨金文淳坐。行右承旨李敬養坐。左副承旨徐有防坐直。右副承旨李在學坐直。同副承旨金尙集坐。注書二員未差。假注書趙興鎭病趙衍德藥院直。事變假注書姜彙鈺仕。
정조 5년
傳于金文淳曰。吏兵房承旨持殿最入侍。
정조 5년
傳于李敬養曰。右承旨。左副承旨與一二直提學入侍。
정조 5년
傳于徐有防曰。觀此濟州牧使狀聞。罪人大燮。假稱行商。遍行島中。締結商賈。蹤跡閃倏云。噫。此天地不改。則一部明義之書。賴亦不泯。而以大燮之至凶極惡。戴頭假息。已是失刑之大者。今反跳踉至此。蓋大燮之家住接者。相範及興文龍輝也。伊時雖因誅死之甚多。渠獲至今漏網。而今日域中。若有一分不絶之大義。豈有是哉。且聞種種闕點。出入無常云爾。則亦將嘯聚越海而莫之禁乎。大燮從當下敎。爲先今牧使具格牢囚。以待處分。該縣監事。無異故失。安置罪人之任其行止。古所未聞之事。此等罪犯。豈可罷黜而止也。亦令該府刻期拿來。嚴囚東間後草記。
정조 5년
傳于徐有防曰。旌義縣監。卽令該曹口傳差出。而毋論文武。以剛明人各別擇擬。當日辭朝。
정조 5년
吏曹口傳政事。旌義縣監任玉姜聖鳳卜台衡。
정조 5년
李在學。以奎章閣言啓曰。本閣今辛丑春夏等褒貶。以提學不備。不得磨勘以入。而外閣褒貶。亦不得擧行之意。敢啓。傳曰。知道。
정조 5년
以濬川司褒貶啓本親啓。傳于李在學曰。近年疏濬之政。全不留意乙仍于。向日潦雨川邊家舍之多致頹壓。莫非此故兺不喩。至於今年。雨水過多。積沙塡溝。尤當十分惕念處是敎置。都廳等已往不勤之罪。姑且寬恕。此後另加修擧。俾無更犯之弊爲良如敎。
정조 5년
李在學。以吏曹言啓曰。今辛丑年春夏等本曹褒貶。當爲等第。而因堂上有故。限內不得磨勘之意。敢啓。傳曰。知道。
정조 5년
又以禮曹言啓曰。各司褒貶。雖兼史。上下番推移參謁事。旣有定式。則今此本曹春夏等褒貶時。承文院判校張顯慶。以兼春秋上番懸頉。不爲來參。誠甚未安。以其本院褒貶不爲之故。雖不得等第。亦不可置而勿論。令吏曹中考施行。何如。傳曰。允。
정조 5년
又以禮曹言啓曰。本曹今春夏等褒貶時。健元陵參奉沈公著與參議臣柳義養。有應避之嫌。不得同議等第。別啓本以入之意。敢啓。傳曰。知道。
정조 5년
又以刑曹言啓曰。曹屬典獄署官員等褒貶。本曹參議例與該房承旨同爲磨勘。而參議李象靖在外未肅拜。不得一體磨勘以入之意。敢啓。傳曰。知道。
정조 5년
李敬養。以訓鍊都監從事官。以都提調意啓曰。今此把摠啓本中。刀擦一處之意。敢啓。傳曰。知道。
정조 5년
李在學。以禁衛營言啓曰。臣進詣南廟奉審後。雨漏正殿一處。東西月廊各一處及外行閣一處合四處。竝爲看檢修改之意。敢啓。傳曰。知道。
정조 5년
又以御營廳言啓曰。東廟正殿內外有頉處及雨漏諸處。臣看檢修改後。別單書入。而至於水剌間守直所。則棟樑腐傷。墻壁頹毁。不可以一時修補而止。待土役時。令該曹。改擇日添材瓦改建。如何。傳曰。允。
정조 5년
李在學。以御營廳言啓曰。本廳今辛丑年春夏等褒貶。依例磨勘以入之意。敢啓。傳曰。知道。
정조 5년
李在學。以耆老所言啓曰。本所堂上。多有身病。今春夏等褒貶啓本。限內不得封進之意。敢啓。傳曰。知道。
정조 5년
李在學。以忠勳府言啓曰。今辛丑年春夏等褒貶。當爲磨勘。而本府有司堂上綾恩君臣具允明在外。限內不得爲之之意。敢啓。傳曰。知道。
정조 5년
李敬養。以濬川司郞廳。以都提調意啓曰。本司都廳及郞廳今辛丑年春夏等褒貶。磨勘以入。而去庚子年春夏等秋冬等褒貶。亦當追磨勘。而其時都廳郞廳。已多遞易。依例蕩滌之意。敢啓。傳曰。知道。
정조 5년
辛丑六月十五日卯時。上御涵仁亭。吏兵房承旨持褒貶啓本入侍時。左承旨金文淳。行右承旨李敬養。左副承旨徐有防。右副承旨李在學。假注書趙興鎭趙衍德。編修官張顯慶。記事官文采五。以次進伏訖。上曰。草記狀啓先讀啓下。可也。文淳等進讀。仍命書判付訖。上曰。今番陳賀時。洪守榮來參賀班事。分付畿營。使之催促上來。毋得如前遲滯事。申飭。賤臣承命出。分付。上曰。瓜滿守令爲幾窠乎。有防曰。只五窠矣。上曰。保障重地貶目。先爲讀奏。可也。文淳等進讀江華等貶本。又讀至洪忠道啓本。上曰。非但考績詳明。文亦善撰矣。又讀至江原道啓本。上曰。原州判官能善治乎。尙集曰。然矣。上曰。通川果是難治之邑乎。尙集曰。近來海弊滋甚。實難爲治矣。又讀至黃海道啓本。上曰。昨年居最者。不問勤慢。仍置上等。實非考績之道矣。仍命書傳敎曰。觀此海伯褒貶啓本。許多守令書等第者。未滿十數。再考或無殊績。則雖不更書等第。大體疎略甚矣。勿論三年六年窠。一考之後。豈無或勤或怠之可言乎。似因襲謬之致。本道伯姑不施警。嗣後諸道監司苟如海伯事。則別樣處分。斷不可已。以此意預爲下諭諸道。使之惕念擧行。亦以此意。一體嚴飭諸道兵水使處。謄諸該房故事。開坼時承旨考察論罪事知悉。又讀至慶尙道啓本。以彦陽縣監居中貶題。命書傳敎曰。勤恪意或堪任。積勞不翅幾年。當初差除。實期殊績。而近年貶目繡啓。皆稱損體。可謂不勝任。此等之類。須有警飭之政。可責來效。彦陽縣監金鳳顯。爲先改差。拿問處之。讀奏各道啓本訖。仍命讀各司啓本。讀至四道參軍貶題。命書傳敎曰。松政在在解弛。四山童濯。日甚一日。雖以日前摘奸時現發者言之。松則不禁。弊反非細。大抵監役之爲參軍。屬之營門。法意。何如。而該營大將曾不察飭。所謂參軍或松牌。革之少無所妨。至於等第之書上。太不襯似。豈欲掩已過之意乎。四山參軍。竝已點下。該曹自當中考施行磨勘。大將不可無警。而猶是與都提擧同議之事。姑且安徐。更觀前頭。當有別般考勤慢之政。預令知悉。又讀至軍職在外秩。上曰。竝令點下該曹。更爲修正以入。可也。命書傳敎曰。不考則已。名以考績。所謂等第之書中書下者。如非臨瓜。率是無勢之類。昨年以此業有飭敎。則外閫奉行朝令之道。安敢如是慢忽。統制使具明謙。平安兵使申大謙。爲列閫之最者。一竝姑先越俸五等。秋冬褒貶則勿論已勘未勘。邊將毋敢不書等第。亦毋敢工於溫涼事。自兵曹各別嚴飭。在學曰。卽伏見各道今春夏等褒貶啓本。則通川郡守任璛。鎭安縣監李觀城題目。致勤點下。黃海道啓本中。守令無一人居下。殊無嚴明殿最之意。江原監司金熹。全羅監司朴祐源。黃海監司趙尙鎭。竝推考警責。何如。上曰。依爲之。出擧條有防曰。卽伏見洪忠監司李崇祜今春夏等褒貶啓本。則成歡察訪吳著題目。致勤點下。殊無嚴明殿最之意。推考警責。何如。上曰。依爲之。出擧條敬養曰。卽伏見平安監司金華鎭。江華府留守徐浩修。黃海水使田文顯。全羅右水使金廷遇等今春夏等褒貶啓本。則邊將無一人居下。殊無嚴明殿最之意。推考警責。何如。上曰。依爲之。出擧條敬養曰。卽伏見兵曹判書李性源今春夏等褒貶啓本。則副司直尹行元金載人成德朝題目。致勤點下。訓鍊大將具善復褒貶啓本中。參軍洪德峻。哨官李需克題目。致勤點下。御營大將李昌運褒貶啓本中。參軍鄭達新題目。致勤點下。禁衛大將李敬懋褒貶啓本中。參軍丁好男題目。致勤點下。摠戎使徐有寧褒貶啓本中。把摠沈公協。哨官任光杓題目。致勤點下。殊無嚴明殿最之意。竝推考警責。何如。上曰。依爲之。出擧條在學曰。卽伏見工曹褒貶啓本。則掌苑署別提安祜題目。致勤點下。殊無嚴明殿最之意。當該磨勘堂上及該署提調。竝推考警責。何如。上曰。依爲之。出擧條命退。諸臣以次退出。
정조 5년
辛丑六月十五日申時。上御涵仁亭。右承旨。左副承旨與閣臣入侍時。行右承旨李敬養。左副承旨徐有防。假注書趙衍德。編修官張顯慶。記事官文采五。一直提學沈念祖。二直提學鄭志儉。以次進伏訖。上曰。講義明當修納耶。念祖曰。然矣。上曰。一直提學。常好讀易云。能知易理否。仍親授啓蒙輯箋曰。書以命除。可也。念祖跪受訖。上曰。此心經。卽先正李滉之舊物。極甚可貴矣。推給其子孫。何如。念祖曰。卽一奇玩。留置內閣。宜矣。上曰。先正奉祀孫誰也。有防曰。前郡守李龜應矣。上曰。肅廟朝進講左傳。留在爛簡中。此則欲奉安於奉謨堂矣。志儉曰。事係尊敬。以爲奉安。宜矣。上曰。大抵書跡。與他有異。至今尙傳。實爲可貴矣。志儉曰。果然矣。古稱畫傳五百年。書傳千年者。良以此也。命書榻敎曰。奉朝賀入侍。賤臣承命出。與徐命膺偕入進伏。上曰。續綱目。一次釐櫛好矣。命膺曰。臣家亦有一帙。故方考正矣。上曰。人物考及樂章。何以刪正乎。命膺曰。先定目錄。然後可以釐正。故今此仰達矣。樂章則以國朝詩樂。定名爲好矣。上曰。無妨矣。大抵禮樂刑政儀章文物。自是有國之重典。而卽令增古刪今。備成一統。以爲時王之制。好矣。今觀文獻備考。率多闕略。輿地勝覽中。添附海東邑誌。印出十餘部。分置各司。亦甚宜矣。命膺曰。聖敎誠好矣。上曰。典章屬於禮樂。刑歸於政乎。念祖曰。似然矣。上曰。五禮儀屬於何部乎。志儉曰。當屬於禮矣。上曰。樂章可以分撰乎。命膺曰。古亦有分撰之例矣。上曰。速撰則易致疎漏。必須盡意撰出。合成一部。以作我朝典章。良不美哉。命膺曰。依大明會典例。以爲編出。宜矣。上曰。樂屬於何部乎。念祖曰。當屬於禮矣。上曰。人物考似難添入矣。念祖曰。此別成一部。宜矣。上曰。地理屬於他部乎。命膺曰。錄其土産則地理自當入錄矣。上曰。大典當全數合部。而至於續大典。雖是近來撰出之文。朝家多用此典。何以添錄乎。命膺曰。聖敎誠然。當懸註載錄矣。上曰。冊名何以決定乎。命膺曰。以六典大成。定名爲宜矣。上曰。卿見此心經。命膺曰。此是先正臣所覽之冊。而曾見載錄跋文。則先正以白紙三束換來者也。今見此冊。誠可貴矣。上曰。卿之博古。誠嘉嘆矣。此冊欲給先正子孫。以爲永傳之地。未知何如。命膺曰。卽一珍覽。置于內閣。宜矣。上曰。然則造櫃深藏。可也。念祖跪受而退。上曰。閣臣參班事。業欲下詢而未果。凡於殿座時。大提學旣參東班。閣提學當參何班乎。有防曰。常參於東班矣。上曰。直提學以下。亦參於何班乎。有防曰。當與承旨竝班行禮矣。命書傳敎曰。古之龍圖天章之職。居則侍中。行則從駕。所以備顧問掌詞命也。閣臣何以異此。然班儀迄無定制。大提學雖非實職。旣參東班。閣提學之無實職者。宜無異同。本閣依此知悉。此後如陳賀朝參等班。竝參東班。動駕時陪班。近始成式。至若殿座時。無座次圖之後。事面自多苟簡。御殿御門時。直提學以下閣臣。分班相向。位與承旨異。行在後事。一體知悉。有防曰。直提學以閣臣上殿合班事。有所筵稟。而臣待罪該房。故以先拜一節。敢此仰達矣。朝常參陳賀等時。直提學以下與承旨。亦當一體先拜。而至於殿試唱榜等時。則直閣待敎當就侍臣之班行。侍臣拜禮。似不得與直提學同爲先拜。如是擧行。恐合事。宜矣。上曰。依爲之。出擧條念祖曰。本閣直提學以下。凡於御殿御門時。竝上殿。立於承旨之後事。下敎定式矣。城內擧動時。直閣以下以侍臣進參。故與直提學班次各異。而駕到所。或有殿座之事。則直閣以下。不得依他侍臣例落後。當與直提學合班上殿。而不可不一番經稟。故敢此仰達矣。上曰。依爲之。出擧條命退。諸臣以次退出。
정조 5년
辛丑六月十五日初更。上御涵仁亭。坐直承旨入侍時。左副承旨徐有防。假注書趙衍德。編修官張顯慶。記事官文采五。以次進伏訖。上曰。濟州狀啓。承旨見之乎。有防曰。臣見狀辭。不勝驚駭矣。近來隄坊不嚴。以大燮之極逆。假息島中。已是失刑之大者。今玆恣意行商。有若平人。非但有關後弊。實有嘯聚跳踉之慮。卽降處分。宜矣。上曰。旌義縣監。勿拘常格。必以剛明人有履歷者。卽以口傳差出事。分付。賤臣承命出傳。上曰。承旨望筒。催促以入。命退。諸臣以次退出。
정조 5년
行都承旨嚴璹藥院進。行左承旨金文淳坐。行右承旨李敬養坐直。左副承旨徐有防坐。右副承旨李在學坐。同副承旨金尙集坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
吏曹口傳政事。旌義縣監任玉望。勿施。
정조 5년
傳于金尙集曰。坐直承旨。竝入侍。
정조 5년
吏曹口傳政事。以李羽晉爲旌義縣監。
정조 5년
金尙集啓曰。明日次對。兩司當爲進參。除在外疏批未下外。未肅拜呈告人員。竝待開門牌招。以爲入侍之地。何如。傳曰。允。
정조 5년
又啓曰。吏曹參議趙時偉牌不進罷職傳旨。纔已捧入矣。判書洪樂性。卽爲牌招。以爲下批之地。何如。傳曰。允。
정조 5년
以吏曹參議趙時偉再牌不進。罷職傳旨。傳于金尙集曰。只推。
정조 5년
金尙集啓曰。吏曹參議趙時偉。旣有只推之命。一體牌招。以爲下批之地。何如。傳曰。允。
정조 5년
以吏曹參議趙時偉牌不進罷職傳旨。傳于金尙集曰。只推。
정조 5년
同義禁前望單子入之。洪秀輔李𡊠落點。
정조 5년
有政。吏批啓曰。判書洪樂性。參議趙時偉竝牌招不進。小臣獨政未安。何以爲之。敢稟。傳曰。仍爲之。
정조 5년
吏批。判書洪樂性牌不進。參判金夏材進。參議趙時偉牌不進。同副承旨金尙集進。以李養鼎爲濟州牧使。李亮載爲大靜縣監。柳鎭淑爲濟州判官。
정조 5년
兵批。判書李性源進。參判鄭一祥病。參議兪恒柱入直進。參知金宇鎭病。右承旨李敬養進。以茂林君塘爲都摠管。李弘采爲昌洲僉使。李邦鵬爲全羅右水使。副司直洪秀輔李養鼎。副司果黃鱗采羅潤祿。
정조 5년
以黃海監司民戶漂壓狀啓。傳于金尙集曰。渰死民人。另施恤典。漂沒民戶。亦卽顧助結搆之意。嚴飭知委事。回諭。
정조 5년
以京畿監司。寶城郡大同船致敗狀啓。傳于金尙集曰。卿新到之後。初當臭載査事。除尋常着念。必覈情實以聞事。回諭。
정조 5년
傳于金尙集曰。方當空官。有稅船致敗之事。通津府使。使之當日還官。
정조 5년
義禁府啓目粘連。昆陽郡徒配罪人金昌祿。泗川縣徒配罪人李尙直等。所犯雖甚不輕。旣因特敎而減等。則到今限滿。所當放釋而旣有議處之命。其中金昌祿段。其罪目。比李尙直。尤爲較重。恐不可循例擧行。徒流案中。改以定配仍置。李尙直段。依法典放送。何如。判付啓。依允。
정조 5년
李敬養。以義禁府言啓曰。濟州前牧使金永綬。依下敎嚴囚之意。敢啓。傳曰。知道。
정조 5년
金文淳。以義禁府言啓曰。旌義縣監宋重鉉。令該府。刻期拿來。嚴囚東間後。草記事。命下矣。宋重鉉時在任所云。卽爲發遣府羅將。交代後拿來。何如。傳曰。允。
정조 5년
又以義禁府言啓曰。彦陽前縣監金鳳顯。拿問處之事。傳旨啓下矣。金鳳顯時在任所云。依例發遣府羅將。拿來。何如。傳曰。待待命拿囚。
정조 5년
金文淳。以兵曹言啓曰。今六月十七日。武臣堂上祿試射日次。而內外中日。旣以停止。不得爲之之意。敢啓。傳曰。知道。
정조 5년
辛丑六月十六日辰時。上御涵仁亭。左副承旨入侍時。左副承旨徐有防。假注書趙興鎭。編修官張顯慶。記事官文采五。以次進伏。上曰。旌義縣監望筒入來乎。有防曰。姑未入來矣。上曰。吏判事。誠極怪訝。夜下飭敎。何等丁寧。而乃以任玉擬入。其可成說乎。有防曰。臣於昨夜。見其擬望。亦爲訝惑矣。上命顯慶曰。旌義縣監望。如不各別擇擬。則當以吏曹郞差送。以此分付。顯慶。承命出回入。上命顯慶曰。汝往實錄廳。今日仕進堂郞。摘奸以來。未印出者。爲幾板。及今日所印出爲幾板。亦爲知來。畢役後。儀軌持來。可也。顯慶。承命出。上命鄭東浚入侍。東浚進伏。上命進前曰。今番講義。別無顯愈於前者所撰。而大體則較之初頭。生者漸熟。晦處漸明。卞破條釋。亦多可觀。予甚爲喜。槪以才分言之。則長於詞律而不足於經學矣。有防曰。人之才分。各有通塞。能於此者。或不能於彼。前待敎之才。以製述觀之。則詞華穎發。可謂出類。而至於經義。則頗有不足之嘆。兼備之才。有如是不易矣。第孜孜課試。積累不止。則幾何而不至於將進之境乎。上曰。然矣。上曰。近日以來。連見湖南關西道臣狀本。則湖南反以旱乾爲災。關西亦以水害。設行禜祭云。同是一天之下。則旱澇之不均。何至若是耶。有防曰。西南水旱之災。若是不均。今年年事。誠甚悶慮矣。命書傳敎曰。方當空官。有稅船致敗之事。通津府使。使之當日還官。命退。諸臣以次退出。
정조 5년
辛丑六月十六日酉時。上御涵仁亭。坐直承旨入侍時。行右承旨李敬養。同副承旨金尙集。假注書趙衍德。編修官張顯慶。記事官文采五。以次進伏訖。上曰。藥防提調入侍。賤臣承命出。與鄭民始。偕入進伏。命尙集。讀奏全羅監司狀啓。上曰。近來隄防。雖曰不嚴。寧有如許道理乎。極用駭痛矣。民始曰。永綬之縱其永命。交通逆妻。論其負犯。實難容貸。且不能檢飭凶孼。以致大燮之恣意行商。此等牧守。若不嚴懲。有關後弊。亟令該府。拿問勘律。宜矣。命書傳敎曰。觀此完伯狀啓。事屬祕密。雖不詳敎。其中一件事。不可不嚴覈得情。干犯情節之至爲叵測。渠以牧使。旣管一島。而行此胸臆。如是現發之後。尋常勘繩。來頭之弊。豈可勝言。狀啓中。此段要語謄下。前牧使金永綬。卽爲拿來嚴囚。發問目嚴問取服。捧草供以聞。又命書傳敎曰。同義禁李鎭衡。聞有實𧏮云。許遞。前望單子入之。上曰。禁府都事入侍事。分付。賤臣。承命出。與金思善。偕入進伏。上曰。金永綬之罪犯要語。當謄出以下。該府堂上。先爲開坐。罪人卽令拿囚事。分付。思善承命而退。上曰。刑曹判書入侍。顯慶承命出。與金魯鎭。偕入進伏。上曰。金永命之交通逆孼。罪係深重。自卿曹。卽爲發捕。嚴問取服以入。魯鎭承命而退。命書傳敎曰。以今道伯狀啓觀之。島中罪人事。極屬驚駭。而昨日牧使狀啓。三罪人事。不但全沒事實。他罪人許多凶悖之事。亦不登聞。營校探察島中之際。牧使。豈有不知之理。然則牧使之狀啓。必出於要掩後時之罪。妄生先發之計者也。可罪不可賞。賞典傳敎爻周。大體不職之責。實所難免。濟州牧使金蓍龜。爲先拿問處之。近來耽羅三邑守令之不擇。莫有甚焉。大靜縣監羅潤祿。濟州判官黃鱗采。竝遞付京職。牧使有闕之代。勿拘資格。各別擇擬。兩守令。亦令拔例擇擬。又命書榻敎曰。吏曹參議。更爲牌招。又命書榻敎曰。注書拿處。上曰。禁府都事一員。宣傳官一人召入。賤臣承命出。與都事李濟逵。宣傳官具達遠。偕入進伏。上曰。當留城門。爾等卽爲出去。濟州牧使。卽速拿來。濟逵等。承命而退。上曰。旌義縣監入侍。賤臣承命出。與李羽晉。偕入進伏。上曰。本島自是重地。惕念善爲也。命羽晉先退。命書榻敎曰。新除授濟州牧使。旌義縣監。給馬發送。上曰。宣傳官一人召入。賤臣承命出。與李東晟。偕入進伏。上曰。爾其往留城門。拿來宣傳官都事。卽爲出送。待新除授濟州牧使旌義縣監出去。仍閉以來。東晟。持標信退出。上曰。禁府開坐與否。知入。賤臣承命出。回奏曰。他堂上。盡爲赴坐。同義禁尹坊。方在昌德宮直所。不得進參云矣。命書傳敎曰。同義禁尹坊。方在昌德宮直所。許遞。新除授堂上。待下批牌招。先開坐後謝恩。上曰。政事望筒催促。賤臣承命出。捧入望單。上曰。旣有飭敎。則政望固當擇擬。而以資淺年滿人擬入。若不拔例註擬。則當以銓官。特除濟州牧使。惕念擧行事。分付銓官之侍下與否。知來。賊臣承命出。回奏曰。吏曹參判。方七十侍下云矣。上曰。刑曹諸堂。想已開坐。金永命取服招辭。催促持來。顯慶承命出。持入。上曰。政望更爲催促。賤臣承命出。捧入望單。上曰。俄又下敎。若有惕念註擬。焉敢若此。仍命書傳敎曰。以政望事。朝有飭敎。參判獨不聞知乎。使之勿拘資格。則乃以歷淺資卑之禁軍將。欲擬牧使。使之拔例擇擬。則又以同道他道原在鄕人。必擬縣監。甚至朴宗彦之癃衰。而亦置首擬。銓官旨意。尤莫曉其何居也。吏曹參判金夏材。爲先罷職。下義禁府推考。命書榻敎曰。次對。明日來會。命退。諸臣以次退出。
정조 5년
行都承旨嚴璹坐。行左承旨金文淳坐。行右承旨李敬養坐直。左副承旨徐有防坐。右副承旨李在學坐直。同副承旨金尙集坐。注書二員未差。假注書趙興鎭病趙衍德仕直。事變假注書姜彙鈺仕。
정조 5년
傳于李敬養曰。左副承旨入侍。
정조 5년
傳于李在學曰。惠慶宮誕辰。錢木。依丁酉年例。入之事。分付。
정조 5년
李在學啓曰。卽者吏曹假郞廳來言。今日爲政事。命下。而判書洪樂性。參議趙時偉。俱以病不來。參判未差。不得開政云。判書參議。竝卽牌招開政。何如。傳曰。允。
정조 5년
又啓曰。吏曹判書洪樂性。參議趙時偉。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招開政。何如。傳曰。允。
정조 5년
吏曹。兼知實錄事。黃景源。
정조 5년
以吏曹參議趙時偉。牌不進罷職傳旨。傳于李敬養曰。只推。更爲牌招。
정조 5년
傳于徐有防曰。別兼春秋竝待開門。牌招入直。
정조 5년
徐有防。以吏批言啓曰。右議政李徽之。免相事。命下矣。當爲置處。而領敦寧一窠。他大臣今方見帶。本曹無相當窠。依例送西之意。敢啓。傳曰。知道。
정조 5년
又以兵批言啓曰。右議政李徽之。免相送西矣。當爲置處。而領中樞一窠。判中樞二窠。他大臣今方見帶。依例從座目。加設判中樞下批之意。敢啓。傳曰。知道。
정조 5년
有政。吏批。判書洪樂性牌不進。參判未差。參議趙時偉進。左副承旨徐有防進。吏批啓曰。判書洪樂性牌不進。參判未差。小臣獨政未安。何以爲之。敢稟。傳曰。只出緊任。以鄭昌順爲刑曹參判。李燁爲康翎縣監。李彦愼爲彦陽縣監。
정조 5년
兵批。判書李性源病。參判鄭一祥病。參議兪恒柱入直進。參知金宇鎭病。右副承旨李在學進。判中樞單李徽之。
정조 5년
吏曹口傳政事。以李亨默爲濟州判官。
정조 5년
吏曹口傳政事。別兼春秋四單。徐龍輔鄭東浚金載瓚李集斗。
정조 5년
李敬養。以刑曹言啓曰。臣以罪人金永命査問事。親承聖敎。來坐闕外公廨。多發刑差。使之卽刻搜捉。而罪人永命。時在京畿安山地云。故卽爲罔夜捉送之意。祕關于該道道臣。待其捉來擧行之意。敢啓。傳曰。知道。
정조 5년
金文淳。以兵曹言啓曰。拆見訓鍊都監禁衛營御營廳摠戎廳褒貶啓本。則訓鍊都監哨官李需克。以宜警相較爲目。摠戎廳哨官任光杓。以講陣宜習爲目。則竝宜置下考。而置諸中考。致勤點下。西道參軍洪德峻。東道參軍鄭達新。南道參軍丁好南。摠戎廳把摠沈公協。竝宜置中考。而置諸上考。致勤點下。殊無嚴明殿最之意。當爲察推。而旣自政院。察推。竝勿論。李需克任光杓。以下考施行。洪德峻鄭達新丁好南沈公協。竝以中考施行。何如。傳曰。允。
정조 5년
李敬養。以兵曹言啓曰。安原權管姜興佐。連二等褒貶居中。依例罷黜。何如。傳曰。允。
정조 5년
又以兵曹言啓曰。本曹褒貶啓本中。副司直尹行遠金載人成德朝。置諸中考。致勤點下。尹行遠金載人成德朝。竝以下考施行。臣惶恐待罪之意。敢啓。傳曰。知道。
정조 5년
傳于金尙集曰。右副承旨入侍。
정조 5년
金尙集。以左右捕盜廳言啓曰。依下敎。罪人李寬寶。卽爲發捕矣。所稱李寬寶。本名光復。寬寶則渠之別名。而時在濟州地云。故渠之同生兄李必復及同商人李萬樞等。捉來取招。草供捧入。而李光復。方在濟州牧云。發捕一節。何以爲之。敢啓。傳曰。觀此草供。萬樞之招。可謂半呑半吐。更加嚴問。若不直招。又卽施威。期於吐實。光復與洪哥切親之狀。渠亦不牢諱。端緖不但已露。況於渠招。以爲與名不知尹哥。相親往來云。而取考徒流案。所謂尹哥。卽東淵之子範中。昌鼎之孫範聖也。此外元無他尹哥。則大燮光復輩之。又與尹哥締結。明若觀火。亦以此辭。嚴問取服。大燮輩。通問情節。綢繆蹤跡。一一更爲盤覈取招。卿等。持草供。門限前來待。光復跟捕。更待結末。可也。
정조 5년
金尙集。以義禁府言啓曰。前參判金夏材。拿囚之意。敢啓。傳曰。知道。
정조 5년
又以義禁府言啓曰。承政院假注書趙衍德。拿囚之意。敢啓。傳曰。知道。
정조 5년
以假注書望筒。傳于金尙集曰。飭已行。此望筒勿施。趙衍德。分揀放送。仍察廳任。
정조 5년
傳于金文淳曰。時囚罪人金夏材。分揀放送。
정조 5년
李敬養。以義禁府言啓曰。洪忠監司李崇祜狀啓。據刑曹粘目內。興陽縣監鄭冑新。馬梁前僉使洪光國等。移本府處之事。允下矣。鄭冑新。時在任所云。發遣府書吏。拿來。洪光國。亦在任所。依例發遣府羅將。交代後。拿來。何如。傳曰。允。
정조 5년
又以義禁府言啓曰。時囚罪人李胤馥議處公事判付內。依議處施行事。命下矣。李胤馥卽爲放送之意。敢啓。傳曰。知道。
정조 5년
又以義禁府言啓曰。濟州牧使金蓍耇。爲先拿問處之事。傳旨啓下矣。金蓍耇。時在任所云。依例發遣府書吏。交代後。拿來。何如。傳曰。允。
정조 5년
又以義禁府言啓曰。全羅監司朴祐源狀啓據刑曹粘目內。舒川前郡守權熻。臨坡前縣令李遠培等。移本府處之事。允下矣。李遠培。今方待命。卽爲拿囚。而權熻。頃因洪忠監司李崇祜狀啓。以地界相爭事。拿囚矣。旣因原情公事判付。付過放送。則今不可一事疊囚。勿論。何如。傳曰。允。
정조 5년
大司諫李敬玉疏曰。伏以臣。空疎譾劣。百不猶人。而兼以犬馬之齒。已過六旬。蒲柳之質。奄成篤老。雖閑司漫職。固難堪承。而況諫長重任。尤何嘗一毫近似於臣身哉。前後除拜。特以大論方張。懲討是急。不敢張皇辭避。輒皆冒沒趨承。而揣量旣熟。自知甚明。畢竟僨敗。理所必至。及夫筵啓箚陳。顚錯多端。瘡疣百出。縱荷慈覆之恩。幸免威罰之加。而醜拙莫逃於淵鑑。惶恧自切於方寸。臺端一步。便作永謝之地。不意新除。又下於舊愆方訟之際。惝怳踧踖。益無所措。臣若徒知分義之是懼。不顧人器之不稱。諉之以已經之宿趼。而視若固有。揚揚冒出。則縱不自愧。人將謂何。百爾思量。萬無進身之路。且臣素患虛眩之症。挾暑添發於分曹就直之餘。數日之間。泄痢兼作。登溷無度。雖在房闥之內。末由運動。欲起還仆。束帶趨朝。尤無其望。情勢旣如彼。病狀又如此。玆不得陳章仰籲。伏乞天地父母。諒臣情病。亟遞臣新授之職。以安私分。仍治臣瀆擾之罪。以肅朝綱焉。臣方乞免之不暇。豈宜贅及他說。而事在目下。自不勝憂憤之忱。略此附陳。惟聖明垂察焉。噫。合辭中諸賊。孰非可誅可殺。而若夫鄭妻之妖凶。而視息如故。龜柱之巨慝。而首領尙保。六年于玆。天討莫擧。國是靡定。亂賊無懲。古今天下。寧有是理。雖輿儓之賤。婦孺之微。莫不欲食肉寢皮。而惟殿下。只以敦親之仁。好生之德。當斷不斷。不忍置辟。而此誠國人皆曰可殺者。殿下雖欲終始寬貸。其可得乎。至於國榮之千罪萬惡。罄竹難書。而及其威權日盛。意慾無厭。天眷何如而不知感戴。地處何如而惟思專擅。顧今八域含生之日夜所顒祝者。莫急於廣儲嗣一事。而渠乃反懷不逞之凶圖。敢遏宗社之大計。脅制朝紳。暗地排布。潛引儒名之德相。替呈自搆之凶疏。必欲成其謀而後已者。究厥心跡。此實亘萬古所未有之劇逆也。負犯如此。萬剮猶輕。而遲徊嶺底。臥死牖下。顯戮未加於生前。孥典尙遲於死後。刑政之失。豈有大於此者乎。其叔樂純。嗜利無恥。逞臆自恣。負國恩而溪壑難充。倚姪勢而鷹犬是布。以至三大罪案。昭著難掩。論以王章。決不可偃便田里。況其姪孥籍之論旣發。則應坐之律。自在其中。以此以彼。島置之典。烏可已也。噫嘻。痛矣。人心陷溺。世變層生。至有德相而極矣。渠以先正之裔。不思持身之方。假借山林之名。締結權奸之勢。聲氣相應。而惟國榮是聽。內外交煽。而惟國榮是從。甚至於四字凶言。相與受授。晏然書呈。少無忌憚。國家何負於渠。而渠之負國家。一何至此。惟彼煥億。乃德相之親姪。而賣叔賭利。卽國榮之諜卒。而附賊肆凶。紹介居中。動靜相報。又其袖疏往來。人皆傳說。則實與兩賊。一而二。二而一者也。國榮旣斃。究覈無處。則神人之憤。惟在於德相叔姪。雖以用法之非時。姑不設鞫得情。先施竄配。以待日後。在理當然。何可以削奪薄勘。止於其叔而已乎。噫。舊賊未討。新逆斯生。上下相持。一味靳許。三司之啓。已作謄傳。諸臣之請。便成陳談。一日二日。玩愒成習。天聽無可回之期。國法無必施之日。如是以度。其將國爲國而人爲人乎。此固群下不能至誠致討之罪。而亦不能無憾於大聖人所作爲也。伏願殿下。穆然深思。廓揮乾斷。三司諸臣之請。一一允從。以洩擧國臣民之憤焉。臣無任屛營激切祈懇之至。答曰。省疏具悉。已喩。爾其勿辭察職。
정조 5년
獻納金翊休疏曰。伏以臣。忝叨見職。今已多日。未卽出肅恩命。少伸叩謝之忱者。不獨臣之風裁素蔑。獻替無術。不可以冒據臺端而已。抑臣狗馬之疾。當此潦暑之無前。風痰閱朔牽刺而頭目眩轉。血痢乘時闖發而眞元澌鑠。種種症形。雖不敢仰煩天聽。而欲起還仆。無計自力。一味虛縻。義分都虧。伏枕惶隕。如添一病。玆不得不疾聲呼龥於天地父母之前。伏乞聖慈。俯垂諒察。特賜鐫免。以肅朝綱。以安私分。千萬幸甚。臣方祈免之不暇。而憂憤所激。敢此附陳焉。罪人大燮。以逆範之親族。爲興文之主人。謀議陰慘。情節窮凶。固不可一日生置地上。而當初減死之命。出於常法之外。臣以伊時參鞫之臺官。陳疏爭執。旣未蒙允。到今設鞫得情之啓。便作故紙。臣嘗於此。竊不勝憂慨之至。今以濟牧狀聞觀之。渠以漏網之魚。戴頭之鬼。闕點而恣意出沒。行商而締結賈豎者。顯有嘯聚跳踉之計。其爲憤痛。容有極哉。昨夜傳敎。雖有以待處分之命。而其在鋤凶逆除亂本之道。不可姑囚於本牧。亟令王府。拿來嚴囚。以待用刑之日。究問得情。夬正王法。斷不可已。至於該縣監之罪。旣命拿治。方待究竟。而前牧使之不能禁戢之罪。拿問嚴勘。亦不容已也。噫嘻。朝家之失刑。豈徒一大燮而已哉。鄭妻之元惡。龜柱之大憝。合辭多年。靳允至此。國賊未討。王章不行。其將國不得爲國。人不得爲人。而至若謀危宗社。沮遏大計之國榮。逆浮莽操。而顯戮未加。臥斃牖下。陰受指嗾。投進凶疏之德相。罪甚仁弘。而公法莫伸。偃息畿甸。孥籍之律。嚴鞫之請。今當藏刑之時。姑不敢相繼力爭。而國榮應坐之類。德相叔姪之罪。前後臺臣之先請島配者。可見懲討之不容少緩。特降允許之命。少洩輿人之憤。是臣區區之望也。臣無任屛營祈懇之至。答曰。省疏具悉。已諭。爾其勿辭察職。
정조 5년
辛丑六月十七日酉時。上御涵仁亭。右副承旨入侍時。右副承旨李在學。假注書趙衍德。編修官張顯慶。記事官文采五。以次進伏訖。上曰。濟州判官入侍。賤臣承命出。與李亨默偕入進伏。上曰。爾有履歷乎。亨默曰。曾經府使營將矣。上曰。島中便是異域。爾其着意善爲也。命退。上曰。捕廳草供。催促持來。賤臣承命出。持入。命在學讀奏訖。上曰。供辭中所謂尹哥。乙亥年。本無出配濟州之事。詳考徒流案。更爲盤問。而明値陳賀。以再明詳覈以聞事。分付。賤臣承命出傳。上曰。實錄校正堂郞。以明日來待事。分付。賤臣承命出傳。命書傳敎曰。前右相朝筵擧措。予實惜之。處分之止於勉副者。或欠敬禮。恐歸過差故耳。筵話之未達本意。予非不知。予則以爲。勿論達與不達。然疑之說。出自鼎席。予所以回顧惝怳。莫曉其故者也。目今朝象。無一可恃。惟其鎭囂俗。振頹風之責。專恃大臣。而至於昨今事。奚特有關風俗而已。從此天下之萬世大防。將有隳壞之漸。予之所深懼者。實在於義理之頭腦。大臣之所持難者。反在於格例之枝裔。予又重爲之惜之也。不審大臣之意。何所居而何所執也。大僚然矣。具僚何言。自今以往。凡係按査聲討之事。自上獨皆出意見。替行有司乎。又命書傳敎曰。金吾諸堂。或以臺臣所懷。爲引義之端。此則大不然。原傳敎中。無南間二字。則本府擧行。不可不如許。臺臣之言。特因未諳事實之致。判義禁以下。毋或以此引義事。政院申飭。上曰。明日陳賀。便是初行之禮。房主監察。以東西班來參事。申飭。命退。諸臣以次退出。
정조 5년
行都承旨嚴璹藥院直。左承旨未差。行右承旨李敬養坐直。左副承旨徐有防坐。右副承旨李在學坐。同副承旨金尙集坐直。注書二員未差。假注書趙興鎭病趙衍德仕直。事變假注書姜彙鈺仕。
정조 5년
惠慶宮誕辰。大殿王大妃殿中宮殿。奎章閣政院玉堂口傳問安。答曰。知道。
정조 5년
惠慶宮。政院玉堂單子問安。答曰。知道。
정조 5년
下備忘記曰。百官之凡有怠忽。尙加糾察。況身爲三司。無情勢無病故。而賀班不參。非止一二人。則烏可無飭罰。被論外在京不參三司。一竝罷職。傳敎已久。暫赴廷班。何苦而不爲。三司中在畿湖不上來人員。一竝捧傳旨。
정조 5년
傳于徐有防曰。吏曹貶坐。侵夜爲之云。此是司謁誤傳之致。當該司謁。從當處分。貶坐。明朝爲之。
정조 5년
以奎章閣檢校望。傳于李在學曰。前檢校仍察。係是仍察。不必牌招。以此言于內閣。
정조 5년
李敬養啓曰。吏曹判書洪樂性。參議趙時偉。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更爲牌招。開政。何如。傳曰。參議旣命只推。與判書更卽牌招。而朝班。旣參。無端違牌。違牌能不屑越。該房以此意嚴飭。
정조 5년
以吏曹參議趙時偉。牌不進罷職傳旨。傳于李在學曰。只推。
정조 5년
傳于金尙集曰。吏曹參判。今日政差出。
정조 5년
以司憲府監察望筒。傳于金尙集曰。西銓窠武弁中。擬入。
정조 5년
李敬養啓曰。卽者中樞府錄事來言。行判中樞府事李徽之。以爲嚴敎連下。萬萬惶懍。走伏金吾。恭俟嚴譴云矣。敢啓。傳曰。勿待命事。遣史官傳諭。
정조 5년
又啓曰。卽者義禁府都事來言。行判中樞府事李徽之。今方待命於金吾門外云。係是大臣去就。敢啓。傳曰。知道。
정조 5년
傳于李敬養曰。初無連下之嚴敎。豈以昨夕一張傳敎。而有此胥命之擧乎。然則政院之今日始乃頒布。又何故也。當該承旨。爲先推考。
정조 5년
金尙集。以吏曹言啓曰。今日本曹褒貶坐起時。堂上不可不備。新除授參判金文淳。令政院牌招。以爲同參開坐之地。何如。傳曰。亦無今日內擧行之命。待明朝牌招。
정조 5년
又以兵批言啓曰。罪人金永綬。分副摠管之任。爲先改差。今日政擬入之意。敢啓。傳曰。知道。如是擧行。可謂得體矣。
정조 5년
有政。吏批。判書洪樂性進。參判未差。參議趙時偉進。行右承旨李敬養進。以徐有隣爲同經筵。鄭存謙爲摠裁官。再政。以趙彦心爲監察。金文淳爲吏曹參判。白師殷爲掌令。
정조 5년
兵批。判書李性源進。參判鄭一祥入直進。參議李在學病。參知兪恒柱病。左副承旨徐有防進。以李明運爲分副摠管。李壽勛爲僉知。閔光晉爲忠壯將。金春得爲景福將。孫澤爲訓鍊判官。
정조 5년
李敬養啓曰。卽者武藝別監金昌謙等。來告別監崔誡道。昨夕。與訓鍊都監軍士許聖得爲名漢。互相爭詰。至於被打重傷之境云。毆打掖隷。聞極驚駭。許聖得罪狀。令攸司從重科治。何如。傳曰。允。此輩非不束濕。此則關係紀綱。況都監軍士。致打掖隷。前所未聞。該司該哨將官。令訓將。嚴問取招以聞。頭目軍士。亦令訓將。嚴繩後草記。雖以崔誡道稱名漢言之。眞所謂不炊之竈。烟何從出者也。傷處有無。卿其憑考後。更爲啓辭。可也。
정조 5년
又啓曰。武藝別監崔誡道。傷處有無。憑考後。更爲啓辭事。命下矣。崔誡道。卽爲擔來。親自憑考。則脊背要害之處。別無大段傷痕。而渠之言內。爲聖得所蹴踏。雖無皮膚間受傷。胸腹牽引。運動不得云。內傷輕重。雖未詳知。觀其動作。亦非誣告。以外面顯著傷處論之。右目上下。胞浮高色靑。被打的實之意。敢啓。傳曰。然則堂陛所關。紀律所係。令該曹。明日開坐。嚴問取服。無論先犯之在彼在此。該大將。亦不可全然無警。推考。可也。
정조 5년
李敬養。以訓鍊都監言啓曰。依傳敎。許聖得之該司該哨。將官査問。聖得元非哨軍。乃是右部千摠管下軍。故該千摠李仁秀。拿入嚴問。則所告內。當時不能檢飭。有此意外之變怪。罪當萬死。惶恐遲晩納招。頭目軍旗摠全萬相。隊摠金允慶等所告內。矣身等。常時申申約束矣。意外隊卒許聖得。犯此死罪。矣身等不能檢飭之罪。從此綻露。罪合萬死。此外更無所達之辭。納招矣。各人等招辭。捧供以入。而旗隊摠。爲先除案。拘留北營。以待用棍時嚴處計料。而臣之常時約束不嚴。本局軍兵。有此驚駭之事。罪之首卽臣也。惶懍震越。雖欲鑽地以入。不可得也。冒萬死惶恐待罪之意。敢啓。傳曰。知道。兵馬五千。安能令純良。俄者問備。不過體例。卿則勿待罪。千摠。卿其量宜勘過。此後另加申飭。可也。
정조 5년
獻納金翊休啓曰。正言沈基泰。以臣志氣摧頹。言議巽軟。本不合於淸朝耳目之任。而賓對有命。冒沒登延。觸事生疎。方切惶愧。金永綬之罪犯。萬萬叵測。宜請設鞫嚴問。而憲臣之只請嚴鞫。有損臺體。旋被儒臣之請罷。未克勘永綬之當律。故臣欲陳設鞫之請。而未及周旋。備堂起退之際。始乃仰奏。致有儒臣之請推。惶隕之極。動輒失措。又被承宣之請推。貽羞臺閣。無復餘地。其何敢一刻晏然於臺次乎。引嫌而退。做錯非一。問備至再。雖緣生疎。有難仍在。請正言沈基泰遞差。答曰。依啓。
정조 5년
行判中樞李徽之疏曰。伏以惠慶宮誕日載廻。縟儀順成。聖上之誠孝克展。群下之蹈抃惟均。臣雖縮伏俟譴。其爲欣悅之忱。庸有極乎。仍念臣賦性空疎。處事愚迷。雖居百僚之末。猶多僨誤之慮。況濫叨三事之列。已覺五技之窮。屢犯自作。得免大何。實賴天地造化之德。懋垂山藪藏匿之恩也。臣感激怵畏。居寵若驚。日昨前席。出言不審。匪怒之敎。旣嚴且勤。臣自知罪。威罰是俟。畢竟洪私。只許免相。以罪爲榮。尤增愧惶。臣之本心。聖明庶幾俯燭。而蓋臣之所以私語首揆者。只在於嚴其獄體。而第於倉猝。未詳舊例。妄有所酬酢矣。及承明問。辭不達意。自犯罪辜。此固臣見職昏憒。言語拙訥之致。輕率之罪。追悔莫及。西樞新銜。雖是大官例職。如臣負罪者。何敢晏然趨膺。若將無故者。然耶。當此大政獻賀之辰。又不得進參於諸臣之後。粗伸歡祝之誠。跡拘訟愆。罪添闕禮。敢陳自列之章。仰瀆聽卑之天。伏乞聖慈。亟降明命。治臣前後之罪。以警群僚。以安微分。不勝幸甚。臣無任屛營祈懇之至。答曰。省疏具悉卿懇。朕舌莫捫。昨有云然。然今思之。殊覺嗟歎。蓋於賓筵。以伊事。卿對首揆。與之可否。予因又提問說難。未可便謂私語矣。稱情稱律。自是儻來事。目下聲討。但就現露之迹論者。理無不可。卿乃屢發豈然之說。重眎不韙之意。獄體又未免不嚴矣。續聞卿道實之意。予果以始初如許。恐乖重其事之義。畢竟擬以反歸非其時之嫌。更有所致及於卿。卿無他念。予雖洞知。董率之地。具僚所昂承佐之功。寡人所恃。畀之也大。責之也切。卿可諒未。卿朝旣胥命引咎。夕又以疏請懇。無或過當之甚也耶。唯玆十行百言。抑云丁寧申複。卿須體此慇懃之諭。勉回初志。亟斷來章。仍謝西樞新命也。仍傳曰。此批答。遣史官傳諭于李判府事。
정조 5년
副司直兪彦鎬疏曰。伏以惠慶宮誕辰載屆。我殿下。躬率百僚。肇擧縟儀。聖孝益光。群情胥歡。仍念臣釁負至重。情踪至隘。豈復有抗顔趨朝之望。而自念不肖無狀之身。徒煩造化陶甄之力。迨玆再生之餘。益切一覲之願。黽勉而行。冒沒而進。登前席而惝怳若夢。奉恩言而涕淚交逬。臣雖卽日退塡溝壑。志願永畢。夫復何恨。獨臣之所自悼者有之。殿下於臣。所以曲費鴻私。驟加拔擢者。豈欲其畢竟辜負之至此。而雖以臣之無似。亦何嘗自待如此也哉。有時循省惶愧欲死。乃今徒懷戀結之私。罔念廉防之重。晏然馳逐自同無故。則臣雖無恥。人將謂何。至於內閣兼帶。臣之忝竊匪據。亦已有年。而才最後人。跡多滯鄕。尋常恧縮。蓋未嘗一日忘其丐免之心也。矧今科條新定。制度大備。上之所以董飭振刷。下之所以策勵殫竭。以爲培育人才。興起文風之本者。自玆伊始。惟日不足。則體面事務。非復向時之比。若臣才力之不堪。姑置勿論。情私之難强。愈往愈切。末由從群彦之後。效奔走之義。虛帶華銜。全抛職責。縱使時有往來。茫然不知頭緖。其爲廢事不誠。孰甚於此。無其實而冒其名。不惟私心之日夕難安。揆以公家事體。亦豈容一任其瘝曠而莫之恤也。惟有亟卸重任。安意省愆。猶可以少補於聖朝懋實之政。乃敢不避僭猥。冒控血懇。伏乞天地父母。曲垂矜諒。許解臣提學之任。俾公私兩幸。不勝大願。顧臣情理。實無多日離親之勢。而獲接鄕信。老母宿症。復添於近日酷炎。嘔眩交作。食飮全廢。沈頓危綴之狀。比臣在側之日。不啻倍蓰。臣聞此報。方寸煎灼。不容遏抑。敢此竝陳於辭疏之末。而徑尋鄕路。亦願聖明。勘其擅行之罪。以肅朝綱焉。臣無任兢隕祈懇之至。答曰。省疏具悉。卿其勿辭。俟少間上來行公。
정조 5년
辛丑六月十八日卯時。上御明政殿月臺。親臨陳賀入侍時。行都承旨嚴璹。行左承旨金文淳。行右承旨李敬養。左副承旨徐有防。右副承旨李在學。同副承旨金尙集。假注書趙興鎭趙衍德。記事官徐龍輔鄭東浚。以次入就涵仁亭庭。先行四拜禮訖。退出賓陽門。上具遠遊冠絳紗袍。乘輿出賓陽門。鼓吹振作。上詣明政殿月臺。通禮跪請降輿。上降輿。通禮跪請執圭。璹跪進圭。上執圭。就板位。樂止。引儀唱再拜禮。上行拜禮。樂作。文武百官。亦行拜禮訖。樂止。通禮跪請搢圭。上搢圭。代致詞官。入詣殿內。捧致詞由正門出就版位前。宣讀致詞訖。降階復位。承文院官。捧致詞函。跪授有防。有防跪進殿下。濟用監官。捧禮物函。跪授有防。降階復位。有防跪進殿下。仍捧入殿內。跪授內侍訖。還復位。引儀唱再拜禮。上行拜禮。樂作。文武百官。亦行拜禮訖。樂止。引儀告禮畢。有防曰。引儀任遫。不待階下之讀笏。徑發御前之唱臚。初旣失措。再又做錯。事體極爲未安。從重推考。何如。上曰。依爲之。出擧條通禮跪請釋圭。上釋圭。璹跪受。通禮跪請乘輿。上乘輿。鼓吹振作。上由明政門。入賓陽門。樂止。諸臣口傳問安訖。以次退出。
정조 5년
辛丑六月十八日巳時。上御涵仁亭。左承旨入侍時。行左承旨金文淳。假注書趙衍德。編修官張顯慶。記事官李集斗。以次進伏訖。上曰。校正郞廳入侍。賤臣承命出。與黃昇源偕入進伏。上曰。先朝實錄。今至何境。而卷數當爲幾何耶。昇源曰。爲八十三卷。而計其五處奉安。則合爲四百十五卷。粧䌙之數。今至三百餘卷。而餘件當以明日內畢役矣。上曰。昨聞前右相所奏。景廟實錄。若爲改修。則不過爲十餘張云。而伊後聞之。當爲一百二十餘張云。是何故也。昇源曰。臣未當改修之役。故不能詳知矣。上曰。孝廟實錄。以今六月二十七日奉安云。今玆舊甲重回。史役告訖。事今適會。誠非偶然。必以是日擧行。好矣。昇源曰。聖敎誠然矣。上曰。摠裁官。方在引義中。校準之役。何以爲之乎。昇源曰。史役必徑摠裁官考正。然後以爲印役。而今此摠裁官。方在引避中。故未能董役矣。命書傳敎曰。判府事。以改印實錄校正。難以摠裁之意。已爲陳懇。合有曲諒之道。摠裁官。今姑許副。史局事之遷就可悶。政官牌招開政。摠裁官。今日政擬入。上曰。郞廳中誰爲久仕乎。昇源曰。朴天衡居第一。柳誼居之次矣。上曰。郞廳仕日單子。如未正書。雖以草本。來納政院。且各年賞格謄錄。亦爲書送政院。可也。上曰。先朝祭文。盡載實錄中耶。景源曰。只載謚冊哀冊行狀。而祭文則不爲載錄矣。上曰。景廟時祭文進享文。必爲載錄。可也。命昇源先退。上曰。吏官渾處堂后。有難修史。以舊藝之館以爲移接事。承旨退出後。從便爲之。可也。命退。諸臣以次退出。
정조 5년
行都承旨嚴璹藥院直。行左承旨李敬養坐。右承旨徐有防坐直。左副承旨李在學坐直。右副承旨李憲默坐。同副承旨沈有鎭坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
徐有防啓曰。今六月二十二日。都目政事爲之之意。敢啓。傳曰。知道。親政擧行。
정조 5년
傳于徐有防曰。大臣留待。
정조 5년
傳于徐有防曰。判府事入侍。
정조 5년
傳于徐有防曰。承旨前望單子入之。待下批牌招察任。
정조 5년
承旨前望單子入之。李憲默丁範祖落點。
정조 5년
徐有防啓曰。新除授承旨李憲默。方在奪告身中。何以爲之。敢稟。傳曰。蕩滌。
정조 5년
李敬養啓曰。新除授同副承旨丁範祖。時在江原道原州地。斯速乘馹上來事。下諭。何如。傳曰。許遞。前望單子入之。
정조 5년
傳于李在學曰。承旨房望筒。不卽書入。當該注書。過都政後禁推。
정조 5년
承旨前單子入之。沈有鎭落點。
정조 5년
傳于李在學曰。新除授承旨。牌招察任。
정조 5년
李在學啓曰。新除授吏曹參判金文淳。昨夜旣有闕中。不爲肅謝。直爲出去。事甚未安。推考警責。何如。傳曰。允。
정조 5년
備忘記。政期在卽。政官宜備。吏曹參判金文淳。更卽牌招察任。
정조 5년
以吏曹參判金文淳再牌不進推考傳旨。傳于李在學曰。何可無端再違乎。以此牌。更爲催促。
정조 5년
傳于李在學曰。金吾堂上多窠。政官牌招開政。
정조 5년
李在學啓曰。吏曹判書洪樂性。參判金文淳。參議趙時偉牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。參議只推。更爲牌招。
정조 5년
有政。吏批。判書洪樂性進。參判金文淳進。參議趙時偉進。右承旨徐有防進。以李宗燮爲正言。李晉圭爲兵曹參知。金鍾秀爲判義禁。李性源鄭一祥蔡弘履爲同義禁。
정조 5년
兵批。判書李性源式暇。參判鄭一祥入直進。參議李晉圭未肅拜。參知兪恒柱病。左副承旨李在學進。副司直金尙集丁範祖。副司果沈基泰。
정조 5년
以二十一日輪對。取稟。傳于徐有防曰。爲之。
정조 5년
以吏曹參判金文淳。參議趙時偉牌不進推考傳旨罷職傳旨。傳于徐有防曰。屢敎之下。參判參議之限罪不進。極甚礙眼。必有情病而然。遞差。都政隔日。前望單子入之。待明朝牌招察任。
정조 5년
吏曹參判參議。前望單子入之。參判李敬養。參議沈念祖落點。
정조 5년
以司謁崔昌福手本。別監太鎭亨除下事。傳于李在學曰。近來掖屬之習。放恣無忌。以前種種濫猾之弊。今又稍稍復作。若不別般嚴處。掖庭紀綱。無以振勵。莫重奏御文字。以怪邪二字登聞。萬萬駭然。且掖庭法例。病則屢次看審。屢呈所志。司謁告于承傳色。承傳色屢次退却。不得已。然後始捧自退所志。依例題音。然後以手本枚擧所志辭意入啓。而然猶不敢。當番承傳色。措辭微稟。而今以怪底措語。忽地呈徹。而不言所志。亦不言自退。此等之事。亦係紀綱。當該司謁。令攸司科治次。爲先捉來。取招以聞。厥漢旣曰。怪邪之疾云爾。則非委臥之病可知。令該曹囚禁。以待處分。
정조 5년
李在學啓曰。濟州試才御史朴天衡。明日下直云。弘文提學李命植。待開門牌招。以爲試題書入之地。何如。傳曰。允。
정조 5년
又啓曰。依下敎。司謁崔昌福。提來取招。則所告內。別監太鎭亨。自四月稱病不入番。屢呈所志。故連爲退却。督令入番。則謂以病勢漸重。故屢送該番別監。詳細摘奸。則鎭亨果得邪疾。多發譫語。擧措荒亂。察其症形。決非時日可差之病。豈知其如此。則不敢仍置於別監之列。果爲手本。而莫重奏御文字。不能審愼。致勤嚴敎。萬死無惜。惶恐遲晩云矣。敢啓。傳曰。所謂察症別監。令司謁嚴覈虛實。使卽來告。如不直招該司謁。更爲捉來。立庭用意情節。盤問以啓。